ananddey/assamese-wiki-corpus huggingface dataset:
এলেন গ্ৰেনবাৰ্গ

এলেন মেৰী গ্ৰেনবাৰ্গ (; জন্ম: ১৯৬২) এগৰাকী আমেৰিকান সমাজবিজ্ঞানী আৰু শৈক্ষিক প্ৰশাসক, যিয়ে ১ জুলাই, ২০২৩ তাৰিখে জৰ্জ ৱাশ্বিংটন বিশ্ববিদ্যালয়ৰ ১৯তম সভাপতি হিচাপে কাৰ্যভাৰ গ্ৰহণ কৰে।

প্ৰাৰম্ভিক জীৱন আৰু শিক্ষা

গ্ৰেনবাৰ্গৰ জন্ম ১৯৬২ চনত হৈছিল। তেওঁ কেলিফৰ্ণিয়া বিশ্ববিদ্যালয়, ডেভিছৰ পৰা স্নাতক ডিগ্ৰী লাভ কৰিছে, য’ত তেওঁ দ্য কেলিফৰ্ণিয়া এগীৰ সম্পাদক আছিল। তেওঁ ভেণ্ডাৰবিল্ট বিশ্ববিদ্যালয়ৰ পৰা স্নাতকোত্তৰ আৰু পিএইচডি ডিগ্ৰী লাভ কৰে। তেওঁৰ ডক্টৰেট থিছিছ আছিল স্বাস্থ্যৰ ফলাফলৰ ওপৰত আধাৰিত আত্ম-পৰিচয়ৰ বিষয়ে। গুগল স্কলাৰৰ মতে, তেওঁৰ গৱেষণা মুঠ ২,২৭৯ বাৰ উদ্ধৃত কৰা হৈছে আৰু তেওঁৰ এইচ-ইনডেক্স হ’ল ১৬। তেওঁৰ কামে সমাজৰ, বিশেষকৈ শিশুৰ আত্ম-ছবি, পৰিচয়, সুস্থতা আৰু শেষত মানসিক স্বাস্থ্যৰ ওপৰত সূক্ষ্ম সামাজিক পৰিঘটনাৰ ওপৰত গুৰুত্ব দিছে।

কৰ্মজীৱন

১৯৮০ আৰু ১৯৯০ চনৰ দশকত গ্ৰেনবাৰ্গে ফৰ্চুন ৫০০ কোম্পানী পেচিফিক বেল আৰু এ-টি-এণ্ড-টি (AT&T) ৰ টেলিকমিউনিকেচন উদ্যোগত সেৱা আগবঢ়াইছিল। তেওঁ ২৫ বছৰতকৈও অধিক সময় শৈক্ষিক প্ৰশাসক হিচাপে কাম কৰিছে। তেওঁ ক্লিমেছন বিশ্ববিদ্যালয়ত সমাজবিজ্ঞানৰ অধ্যাপিকা হিচাপে নিজৰ শৈক্ষিক কেৰিয়াৰ আৰম্ভ কৰিছিল, য’ত তেওঁ পুষ্টি বিজ্ঞান আৰু মেদবহুলতাৰ ওপৰত কাম কৰিছিল।

২০১৮ চনত ৰচেষ্টাৰ ইনষ্টিটিউট অৱ টেকন’লজীত প্ৰ'ভষ্ট হিচাপে নিযুক্তি লাভ কৰাৰ পূৰ্বে তেওঁ ক্লিমেছন বিশ্ববিদ্যালয়ত ১৭ বছৰ অতিবাহিত কৰিছিল। তেওঁ ৰচেষ্টাৰ ইনষ্টিটিউট অৱ টেকন’লজীৰ প্ৰথমগৰাকী মহিলা প্ৰ'ভষ্ট আৰু শৈক্ষিক পৰিক্ৰমাৰ জ্যেষ্ঠ উপ-সভাপতি আছিল। ডক্টৰেট শিক্ষা আৰু গৱেষণা সম্প্ৰসাৰণৰ উপৰিও গ্ৰেনবাৰ্গে ‘আৰ-আই-টি চাৰ্টিফাইড’ (RIT Certified) গঠনৰ সহ-নেতৃত্ব দিছিল, যাৰ লক্ষ্য আছিল বৃত্তিগত গতিশীলতা বৃদ্ধি কৰা। ইয়াত বিকল্প শিক্ষা পাঠ্যক্ৰম, প্ৰমাণপত্ৰ কাৰ্যসূচী আৰু দক্ষতা ভিত্তিক শিক্ষণ অভিজ্ঞতাৰ সংকলন আছে।

২০২৩ চনত গ্ৰেনবাৰ্গক জৰ্জ ৱাশ্বিংটন বিশ্ববিদ্যালয়ৰ পৰৱৰ্তী সভাপতি হিচাপে মনোনীত কৰা হয়। তেওঁ এই বিশ্ববিদ্যালয়খনৰ সভাপতিৰ পদত অধিষ্ঠিত হোৱা প্ৰথমগৰাকী মহিলা আৰু প্ৰথমগৰাকী মুকলিভাৱে লেচবিয়ান ব্যক্তি। গ্ৰেনবাৰ্গে ২ জুলাই, ২০২৩ তাৰিখে কাৰ্যভাৰ গ্ৰহণ কৰে।

৭ অক্টোবৰৰ ইজৰাইলৰ ওপৰত হোৱা আক্ৰমণৰ পিছত জৰ্জ ৱাশ্বিংটন বিশ্ববিদ্যালয়ে দেশজুৰি দৃষ্টি আকৰ্ষণ কৰিছিল। পেলেষ্টাইন মুক্তি আন্দোলনৰ সৈতে জড়িত ছাত্ৰ-ছাত্ৰীয়ে গেলমেন লাইব্ৰেৰীৰ ওপৰত "আমাৰ শ্বহীদসকলৰ মহিমা হওক" (glory to our martyrs) বুলি প্ৰক্ষেপ কৰাৰ পিছত বিশ্ববিদ্যালয়খন চৰ্চালৈ আহে। এই ঘটনাৰ পিছত ‘ষ্টুডেণ্টছ ফৰ জাষ্টিচ ইন পেলেষ্টাইন’ নামৰ ছাত্ৰ সংগঠনটোক ৯০ দিনৰ বাবে নিলম্বন কৰা হয়। গ্ৰেনবাৰ্গে ইয়াক "সন্ত্ৰাসবাদৰ উদযাপন" বুলি নিন্দা কৰে। ইয়াৰ ফলত উক্ত ছাত্ৰ সংগঠনটোৰ মাজত ক্ষোভৰ সৃষ্টি হয় আৰু তেওঁলোকে গ্ৰেনবাৰ্গৰ দৃষ্টিভংগীক বৰ্ণবাদী আৰু ইছলামোফ’বিক বুলি অভিহিত কৰে। প্ৰাক্তন ছাত্ৰ-ছাত্ৰীৰ সৈতে হোৱা এক বাৰ্তালাপত গ্ৰেনবাৰ্গে ছাত্ৰ কৰ্মীসকলক বহিষ্কাৰ কৰাৰ ইচ্ছা প্ৰকাশ কৰিছিল।

ব্যক্তিগত জীৱন

গ্ৰেনবাৰ্গে ১৯৯৯ চনৰ নৱেম্বৰ মাহত টেনেছীৰ নেচভিলত ছোনিয়া ৰেংকিনক লগ পাইছিল। আমেৰিকাত সমলিংগ বিবাহ বৈধ ঘোষণা কৰাৰ পিছত ২০১৬ চনত তেওঁলোকে বিবাহপাশত আৱদ্ধ হয়।

বাহ্যিক সংযোগ

জৰ্জ ৱাশ্বিংটন বিশ্ববিদ্যালয়ৰ ১৯তম সভাপতি হিচাপে ড° এলেন গ্ৰেনবাৰ্গক আদৰণি, ১১ জানুৱাৰী, ২০২৩ - ইউটিউব ভিডিঅ’

তথ্যসূত্ৰ

শ্ৰেণী:সমাজবিজ্ঞানী
শ্ৰেণী:লেচবিয়ান বিজ্ঞানী
শৈলেন বৰকটকী

শৈলেন বৰকটকী অসমৰ এজন লেখক, গৱেষক৷ তেওঁ অসমীয়া মধ্যশ্ৰেণী শীৰ্ষক এখন গুৰুত্বপূৰ্ণ গ্ৰন্থ লিখিছে৷

উদ্ধৃতি

অসমীয়া মধ্যশ্ৰেণী

উচ্চবিত্ত আৰু নিম্নবিত্ত- এই দুই শ্ৰেণীৰ মাজতেই মধ্যবিত্ত বা মধ্যশ্ৰেণীৰ অৱস্থান। কিন্তু দুয়োটা শব্দই দুটা যুগক প্ৰতিনিধিত্ব কৰে। সমাজত মধ্যবিত্ত শ্ৰেণীটো আগৰে পৰাই আছিল। অৰ্থনৈতিক বৈষম্য দেখা দিয়াৰ লগে লগে সমাজত মধ্যবিত্ত শ্ৰেণীৰ উদ্ভৱ আৰু বিকাশ হয়। এই শ্ৰেণীটো সামন্তীয় অৰ্থনীতিৰ ওপৰতে ব্ৰতী আছিল।
ওঠৰ শতিকাৰ ইংলণ্ডত উদ্ভৱ হোৱা শিল্প বিপ্লৰে আৰ্থ-সামাজিক তথা ৰাজনৈতিক দিশত সমাজলৈ যি পৰিৱৰ্তন আনিলে সিয়ে সমাজত এক নতুন মধ্যবিত্ত শ্ৰেণীৰ জন্ম দিয়ে যাৰ ৰুচি, মানসিকতা, মূল্যবোধ আৰু দৃষ্টিভংগী আগৰচাম মধ্যবিত্তকৈ বেলেগ। এই নতুন মধ্যবিত্ত শ্ৰেণীটোকেই "মধ্যশ্ৰেণী” বুলি সমাজবিজ্ঞানীসকলে অভিহিত কৰিছে। এই মধ্যশ্ৰেণীৰ মাজত দেখা পোৱা কিছুমান বৈশিষ্ট্য চমুকৈ এনে ধৰণৰ (ক) পূৰ্বৰ যৌথ চেতনা আৰু যৌথ স্বাৰ্থৰ সলনি ব্যক্তি চেতনা আৰু ব্যক্তি স্বাৰ্থৰ উদ্ভৱ, (খ) সাধনা আৰু অধ্যৱসায়ৰ পৰিৱৰ্তে সুবিধাবাদ, বিলাসিতা আৰু সস্তীয়া জনপ্ৰিয়তাৰ প্ৰতি মোহগ্ৰস্ততা, (গ) ধৰ্মীয় গোড়ামি, অন্ধবিশ্বাস তথা সামন্তযুগীয় ৰীতি-নীতিক নিৰ্বিবাদে মানি লোৱাৰ পৰিৱৰ্তে যুক্তিবাদ আৰু মানৱতাবাদক অগ্ৰাধিকাৰ, (ঘ) শ্ৰেণী স্বাৰ্থৰ খাতিৰতেই শাসন-শোষণৰ প্ৰতি তীব্ৰ লালসা, (ঙ) সামাজিক মান-মৰ্যাদাৰ স্বাৰ্থত মধ্যশ্ৰেণীৰ মাজত বৃদ্ধি পোৱা বিভিন্ন দুৰ্নীতি, জাল-জুৱাচুৰি আদি কু-কাৰ্য, (চ) ধনী আৰু দুখীয়া শ্ৰেণীৰ মাজত ভাৰসাম্যবক্ষাকাৰী হিচাপে বিভিন্ন প্ৰেচাৰ গ্ৰুপ (Pressure group)ত লোৱা মধ্যশ্ৰেণীৰ ভূমিকা।
অসমীয়া মধ্যশ্ৰেণীৰ উদ্ভৱ আৰু বিকাশ ব্ৰিটিছ শাসন কালতহে হৈছিল। ব্ৰিটিছে কঢ়িয়াই অনা পুঁজিবাদী অৰ্থনীতি, শিক্ষা-সংস্কৃতিয়ে অসমীয়া মধ্যশ্ৰেণীটোক জন্ম দিছিল। অসমীয়া মধ্যবিত্ত শ্ৰেণীৰ ইতিহাসৰ সম্পৰ্কে ইতিমধ্যেই অসমীয়া বিদ্বৎ সমাজৰ মাজত বিস্তৰ আলোচনা-বিলোচনা হৈ গৈছে। এই ক্ষেত্ৰত ড° হীৰেন গোহাঁইৰ নাম সৰ্বাগণ্য।
ঊনবিংশ শতিকা অকল অসমৰ বাবেই নহয় আনকি সমগ্ৰ ভাৰতৰ বাবেই এক বিস্ময়। যিহেতু এই শতিকাতেই (যদিও ওঠৰ শতিকাৰ শেষ দশকতেই ভাৰতৰ শাসনৰ বাঘজৰীডাল ব্ৰিটিছ ইষ্ট ইণ্ডিয়া কোম্পানীয়ে নিজৰ হাতৰ মুঠিলৈ আনিছিল) ভাৰতৰ আৰ্থ-ৰাজনৈতিক তথা সামাজিক-সাংস্কৃতিক জগতখনলৈ এক বিৰাট পৰিৱৰ্তনৰ ঢৌ আহিছিল। পশ্চিমীয়া পুঁজিবাদী অৰ্থনীতি, শিক্ষা-সংস্কৃতি আৰু যুক্তিবাদে ভাৰতৰ সামন্তবাদী সমাজখনক তীব্ৰ জোকাৰণিৰ সৃষ্টি কৰিছিল।
ব্ৰিটিছ সাম্ৰাজ্যবাদী শ্ৰেণীৰ প্ৰত্যক্ষ শাসনে ভাৰতত যি এটি মধ্যশ্ৰেণীৰ জন্ম দিছিল সেই শ্ৰেণীয়ে পাশ্চাত্য শিক্ষাৰে শিক্ষিত হৈ দেশৰ সামন্ততান্ত্ৰিক ৰীতি-নীতিসমূহক যুক্তিবাদী মানৱিক দৃষ্টিভংগীৰে সমালোচনা কৰিবলৈ লৈছিল আৰু সেইবোৰক সংস্কাৰৰ বাবে শাসকশ্ৰেণীৰ সহযোগত সমগ্ৰ ভাৰততেই এটি সংস্কাৰবাদী আন্দোলনৰ জন্ম দিছিল। এই আন্দোলনৰ নেতৃত্ব লৈছিল বংগদেশত জমিদাৰ আৰু কোম্পানীৰ কৰ্মচাৰী, বোম্বাইত (মুম্বাই) ধনী পাৰ্টী আৰু মাদ্ৰাজত ব্যৱসায়ী শ্ৰেণীয়ে। এই আন্দোলনৰ প্ৰথম প্ৰতিনিধি আছিল বংগদেশৰ বিখ্যাত জমিদাৰ ৰাজা ৰামমোহন ৰায়।

তথ্য সংগ্ৰহ

শ্ৰেণী:অসমৰ ব্যক্তি
শ্ৰেণী:অসমীয়া শিক্ষাবিদ
শ্ৰেণী:অসমীয়া সাহিত্যিক
অশউইৎজ নিৰ্যাতন শিবিৰ

দ্বিতীয় বিশ্বযুদ্ধৰ সময়ত নাজী জাৰ্মানীয়ে নিৰ্মাণ কৰা এটা শিবিৰ আছিল অশ্বিট্‌ছ নিৰ্যাতন শিবিৰ । পোলেণ্ডত অৱস্থিত এই শিবিৰটো আছিল নাজীয়ে নিৰ্মাণ কৰা আটাইতকৈ ডাঙৰ নিৰ্যাতন শিবিৰ বা কনচেনট্ৰেচন কেম্প। সেই সময়ত এই শিবিৰত এক নিযুততকৈও অধিক লোকক হত্যা কৰা হৈছিল ইয়াৰে অধিকাংশই ইহুদী সম্প্ৰদায়ৰ। ইহুদীসকলৰ ওপৰত নাজীৰ চূড়ান্ত সমাধান কাৰ্যকৰী কৰাৰ অন্যতম মূল কেন্দ্ৰ আছিল এই শিবিৰ। অশ্বিট্‌ছত মুঠ ৪০টাতকৈও অধিক সৰু-বৰ কনচেনট্ৰেচন কেম্প আছিল। ইয়াৰ ভিতৰত প্ৰধান আছিল তিনিটা শিবিৰ প্ৰথম অশ্বিট্জ, দ্বিতীয় অশ্বিট্জ - বাৰ্কিনাউ আৰু অশ্বিট্জ তৃতীয়।

তথ্য সংগ্ৰহ
ডলৰেছ বাৰ্গ’স্কি

ডলৰেছ বাৰ্গ'স্কি ((১৯৪৩–২০০৮) দ্বিতীয় ঢৌৰ নাৰীবাদৰ প্ৰথম বছৰবোৰত সক্ৰিয় হৈ থকা এগৰাকী আমেৰিকান নাৰীবাদী আৰু লেছবিয়ান কৰ্মী আছিল।

জীৱন

প্ৰাৰম্ভিক জীৱন

ডলৰেছে ৱেইন ষ্টেট ইউনিভাৰ্চিটিৰ মণ্টেইথ কলেজত ছাত্ৰী হিচাপে ৰাজনৈতিক যাত্ৰা আৰম্ভ কৰিছিল, য'ত তেওঁ ১৯৬৭ চনত কলেজখনৰ শিক্ষাৰ্থী চৰকাৰৰ সভানেত্ৰী আছিল। নাগৰিক অধিকাৰ আন্দোলনৰ যুগৰ যৌনতাবাদৰ নেতৃত্ব দিয়া গোট যেনে-ষ্টুডেণ্টছ ফৰ এ ডেম'ক্ৰেটিক ছ'চাইটিৰ ওপৰত অসন্তুষ্ট হৈ তেওঁ দেশৰ মহিলা বিষয়সমূহৰ ওপৰত ছাত্ৰ-ছাত্ৰী নেতৃত্বাধীন প্ৰথম আলোচনা চক্ৰৰ ভিতৰত এখন ছ'চাইটি ইন ৱমেনৰ নেতৃত্ব দিছিল। এই আলোচনা চক্ৰই নেচনেল অৰ্গেনাইজেচন ফৰ ৱমেনৰ প্ৰথম কলেজ অধ্যায়ৰ ভেটিৰ সূচনা কৰিব।

সক্ৰিয়তা

১৯৬৯ চনত তেওঁ নিউয়ৰ্ক চহৰলৈ গুচি যায় আৰু এৰিয়েল ডাউহাৰ্টি আৰু শ্বিলা পেজৰ সৈতে ৱমেন মেক মুভিজৰ সহ-প্ৰতিষ্ঠাপক হয়। তাত থকাৰ সময়তে তেওঁ দ্য ফেমিনিষ্ট আৰু ৰেডিকেল লেছবিয়ানছৰ সৈতে জড়িত হৈ পৰে আৰু দুয়োটা সংস্থাৰ বাবে তেওঁ সঘনাই লিখা-মেলা কৰে। ১৯৭০ চনত প্ৰথমবাৰৰ বাবে নিউয়ৰ্ক চহৰৰ এলজিবিটি প্ৰাইড মাৰ্চত (তেতিয়া ক্ৰিষ্টোফাৰ ষ্ট্ৰীট গে লিবাৰেচন মাৰ্চ বুলি জনাজাত) আৰু নিউ জাৰ্চিৰ আটলাণ্টিক চিটিত অনুষ্ঠিত মিছ আমেৰিকাৰ প্ৰতিবাদত অংশগ্ৰহণ কৰে। তাত তেওঁ নোটছ টুৱাৰ্ড এ ৱমেনছ এনালাইচিছ অৱ ক্লাছ নামৰ পেমফ্লেটখনো লিখি বিতৰণ কৰে।

২০০৮ চনত হাৰ্ভাৰ্ড লাইব্ৰেৰীয়ে তেওঁৰ পৰা তেওঁৰ গৱেষণা পত্ৰসমূহ লাভ কৰে।

তথ্যসূত্ৰ

শ্ৰেণী:এলজিবিটি সম্প্ৰদায়ৰ ব্যক্তি
শ্ৰেণী:আমেৰিকা যুক্তৰাষ্ট্ৰৰ ব্যক্তি
শ্ৰেণী:আমেৰিকা যুক্তৰাষ্ট্ৰৰ নাৰী অধিকাৰ কৰ্মী
শ্ৰেণী:লেখিকা
শ্ৰেণী:আমেৰিকান লেখক
হলায়ুধ

হলায়ুধ মৃতসঞ্জীৱনী নামৰ পিংগলাৰ ছন্দঃশাস্ত্ৰৰ টীকাৰচনা কৰিছিল৷

জীৱনী

হলায়ুধে প্ৰথমে ৰাষ্ট্ৰকুটৰ ৰাজধানী মন্যাখেটাত বাস কৰিছিল, য'ত তেওঁ সম্ৰাট তৃতীয় কৃষ্ণৰ পৃষ্ঠপোষকতাত লিখা কাম কৰিছিল। তেওঁৰ কবি-ৰহস্যক তৃতীয় কৃষ্ণই প্ৰশংসা কৰিছে। পিছলৈ তেওঁ পৰমৰা ৰাজ্যৰ উজ্জয়িনলৈ গুচি যায়। তাত তেওঁ পৰমৰ ৰজা মুঞ্জাৰ সন্মানত মৃত-সঞ্জীৱনী গ্ৰন্থ ৰচনা কৰে।

কৰ্ম

হলায়ুধই তলত দিয়া গ্ৰন্থসমূহ ৰচনা কৰিছিল:
কবি-ৰহস্য, কবিতাৰ গ্ৰন্থ
মৃত-সঞ্জীৱনী, পিংগলাৰ ছন্দঃশাস্ত্ৰৰ টীকা
অভিধান-ৰত্ন-মালা, অভিধান
হলায়ুধ কোষ, অভিধান

তথ্য সূত্ৰ

শ্ৰেণী:সংস্কৃত লেখক
অগৰা

অগৰা বা জেন্থিয়াম ষ্ট্ৰুমাৰিয়াম (সমাৰ্থক X. canadense, X. chinense, X. glabratum, Rough Cocklebur, Clotbur,Common Cocklebur, Large Cocklebur, Woolgarie Bur) পৰিয়ালৰ অন্তৰ্গত এক ঔষধি (বাৎসৰিক) উদ্ভিদ। ই সম্ভৱতঃ উত্তৰ আমেৰিকাৰ পৰা পৃথিৱীৰ অন্যান্য স্থানলৈ বিয়পি পৰে। এই গছৰ অংশবিশেষে বিষাক্ত আৰু ঔষধি গুণ দুই প্ৰকাৰ আছে। অসমত ব'হাগ মাহত খোৱা এশ শাকৰ ভিতৰত অগৰা আগো অন্যতম। দক্ষিণ এচিয়া, চীন আদিত ইয়াক পাৰম্পৰিক ঔষধ হিচাপে ব্যৱহাৰ কৰা হয়।

অগৰা গছৰ পৰা এলাৰ্জি হ'ব পাৰে। ফুলৰ ৰেণু শ্বাস আৰু ছালৰ ৰোগৰ কাৰণ হ'ব পাৰে। গছৰ ওপৰ অংশ আৰু গুটিত hydroquinine, choline, carboxyatratyloside আদি আৰু অন্যান্য বিষাক্ত এলকেলইড থাকে। এই গছ জীৱ-জন্তুৱে নাখায়, বহু ক্ষেত্ৰত খাই মৃত্যু মৃত্যু মুখত পৰাও দেখা গৈছে। এক পৰম্পৰাগত চীনা ঔষধ Cang Er Zi Wan(苍耳子丸) খাই ৰোগীয়ে মাংসপেষীৰ অস্থিৰতাত ভোগাৰ নজিৰ আছে। বাংলাদেশতো চিলেটত ২০০৭ চনত খোৱা বস্তুৰ অভাৱত সময়ত স্থানীয়ভাৱে ঘাগৰা শাক বুলি জনাজাত এই গছ খাই মানুহ মৰা বুলি জনা গৈছে। ইয়াক খোৱাৰ পাছত দেখা দিয়া লক্ষণসমূহ আছিল বমি, মানসিক ভ্ৰম, সংজ্ঞাহীনতা আদি।

গেলেৰী

তথ্যসূত্ৰ

শ্ৰেণী:গুল্ম
নায়েৰা (শ্ৰুতিকথা)

নায়েৰা (প্ৰাচীন গ্ৰীক: Νέαιρα, ইংৰাজী: Neaera বা Neaira) গ্ৰীক শ্ৰুতিকথা অনুসৰি এগৰাকী সাগৰীয় নেৰেইড৷ তেওঁ সাগৰীয় দেৱতা নেৰিয়াছ আৰু সাগৰীয় দেৱী অ'চেনিড ড'ৰিছৰ নেৰেইডছ নামৰ ৫০ গৰাকী কন্যাৰ ভিতৰত অন্যতম এগৰাকী কন্যা আছিল।

কিংবদন্তি

নায়েৰা গ্ৰীক শ্ৰুতিকথাৰ সাগৰীয় দেৱতা নেৰিয়াছ আৰু সাগৰীয় দেৱী অ'চেনিড ড'ৰিছৰ নেৰেইডছ নামৰ ৫০ গৰাকী কন্যাৰ ভিতৰত অন্যতম এগৰাকী কন্যা আছিল। হোমাৰৰ ইলিয়াডত বৰ্ণনা কৰা অনুসৰি একিলিছে মৃত পেট্ৰ'ক্লাছৰ বাবে কৰা দুখৰ সমভাগি হোৱা মাতৃ থেটিছক সংগ দিবলৈ সাগৰৰ গভীৰতাৰ পৰা ওলাই আহি ট্ৰয়ৰ উপকূলত সমবেত হোৱা ৩৩ গৰাকী নেৰেইডছৰ ভিতৰত নায়েৰাও আছিল।

তথ্য সংগ্ৰহ

শ্ৰেণী:গ্ৰীক কিংবদন্তি
পিগি বেংক

পিগি বেংক হ'ল এটা বাকচ বা বন্ধ পাত্ৰ,য'ত মুদ্ৰা সাঁচি ৰাখিব পাৰি৷ কিন্তু এই বেংকৰ লগত পিগি বা গাহৰিৰ কোনো সম্পৰ্ক নাই৷ আনকি সাঁচিব জনা জন্তু হিচাপেও গাহৰিৰ নাম নাই৷ কুকুৰে কেতিয়াবা হাড় মাটিত পুতি ভৱিষ্যতৰ বাবে সাঁচি থয়,কেৰ্কটুৱায়ো বাদাম সাঁচে,কিন্তু গাহৰিয়ে একো সাঁচি নাৰাখে৷

ইতিহাস

পঞ্চদশ শতিকাত ধাতুবোৰ বেচ দামী আছিল আৰু বাচন-বৰ্তন হিচাপে ধাতু খুব কমেইহে ব্যৱহাৰ কৰা হৈছিল৷ থাল-বাটিবোৰ পিগ (Pygg) নামৰ এবিধ সস্তীয়া মাটিৰে তৈয়াৰ কৰা হৈছিল৷ তদুপৰি এই মাটিৰে আন ধৰণৰ বন্ধ বা সৰু ছিদ্ৰ থকা পাত্ৰ তৈয়াৰ কৰা হৈছিল৷ গৃহিনীসকলে তেওঁলোকে ৰাহি কৰা কিছুমান মুদ্ৰা এনে মাটিৰ পাত্ৰত সাঁচি থৈছিল৷ তেওঁলোকে সেই বেংকক পিগ বা পিগি বেংক বুলি কৈছিল৷

তথ্য সংগ্ৰহ

বাহ্যিক সংযোগ

What's the origin of the piggy bank? (from The Straight Dope)

শ্ৰেণী:বেংকিং
স্নেহা শ্ৰেষ্ঠ (শিল্পী)

স্নেহা শ্ৰেষ্ঠ হৈছে এগৰাকী নেপালী সমসাময়িক দৃশ্য শিল্পী, পথ শিল্পী, শিক্ষাবিদ, আৰু কলা প্ৰশাসক। তেওঁ নেপালৰ শিশু কলা সংগ্ৰহালয় নামৰ সংগ্ৰহালয়টিৰ প্ৰতিষ্ঠাপক। তেওঁ ইমাজিন উপনামেৰে দেৱাল লিখনৰ ক্ষেত্ৰত আগবঢ়োৱা অৱদানৰ বাবে পৰিচিত।

জীৱনী

শ্ৰেষ্ঠই নেপালৰ কাঠমাণ্ডুত জন্মগ্ৰহণ কৰিছিল। ২০১০ চনত পেনচিলভেনিয়াৰ গেটিছবাৰ্গৰ গেটিছবাৰ্গ কলেজৰ পৰা স্নাতক ডিগ্ৰী লাভ কৰাৰ পিছত শ্ৰেষ্ঠই মেছাচুচেটছৰ বষ্টনলৈ গুচি যায়। ২০১৭ চনত হাৰ্ভাৰ্ড গ্ৰেজুৱেট স্কুল অৱ এডুকেশ্যনৰ পৰা তেওঁ স্নাতকোত্তৰ ডিগ্ৰী লাভ কৰে।

বৰ্তমান তেওঁ হাৰ্ভাৰ্ড বিশ্ববিদ্যালয়ৰ মিত্তল ইনষ্টিটিউটত কলা কাৰ্যসূচী পৰিচালক হিচাপে কাম কৰে। দেৱাল লিখনৰ কামসমূহৰ বাবে তেওঁ "ইমাজিন" নামেৰে স্বাক্ষৰ কৰে, যিটো তেওঁৰ মাকৰ নামৰ ইংৰাজী অনুবাদ।

দেৱাল লিখন

দেৱাল লিখনৰ কামসমূহত শ্ৰেষ্ঠই নেপালী বৰ্ণমালাৰ ব্যৱহাৰ কৰে। সংস্কৃত শাস্ত্ৰসমূহৰ পৰা তেওঁ এনে কাম কৰাৰ অনুপ্ৰেৰণা পায়। শ্ৰেষ্ঠই এই কামবোৰক "কেলিগ্ৰাফিটি" বুলি অভিহিত কৰে, যি হৈছে কেলিগ্ৰাফী আৰু গ্ৰাফিটি শব্দ দুটাৰ এক মিশ্ৰণ।

তেওঁ ইষ্টানবুল, কাঠমাণ্ডু আৰু বালিকে ধৰি বিশ্বৰ বিভিন্ন ঠাইত বহুতো মিউৰেল অংকন কৰিছে। নৰ্থইষ্টাৰ্ণ ইউনিভাৰ্চিটিৰ "ন'লেজ ইজ পাৱাৰ" আদি উল্লেখযোগ্য।

তেওঁলোকৰ শিল্পীৰ সমষ্টিগত সংগ্ৰহৰ অংশ হিচাপে তেওঁ ৰিবককে ধৰি বিভিন্ন কোম্পানীৰ লগত সহযোগিতা কৰিছে। যাৰ ভিতৰত ট্ৰিপএডভাইজাৰ, ৰেড বুল আৰু বষ্টন ক্ৰাফ্ট ব্ৰুৱেৰী এৰ'নাউট ব্ৰিউয়িং কোম্পানী আদি উল্লেখযোগ্য।

বঁটা আৰু সন্মান

২০১৮ চনত তেওঁ বষ্টনৰ আৰ্টিষ্ট-ইন-ৰেচিডেন্স হিচাপে নিৰ্বাচিত হয়। ২০১৯ চনত বষ্টন মিউজিয়াম অৱ ফাইন আৰ্টৰ কমিউনিটি আৰ্টছ ইনিচিয়েটিভ আৰ্টিষ্ট প্ৰজেক্টৰ বাবে নিৰ্বাচিত শিল্পীসকলৰ ভিতৰত অন্যতম আছিল তেওঁ।

তেওঁৰ কামসমূহ কেপিটেল ৱান, ফিডেলিটি ইনভেষ্টমেণ্টছ, গুগল আৰু ফেইচবুকৰ ব্যক্তিগত সংগ্ৰহত ৰখা হৈছে।
২০১৮: মন্ত্ৰ: স্নেহা শ্ৰেষ্ঠ, ডিষ্টিলেৰী গেলেৰী, বষ্টন।

তথ্য উৎস

বাহ্যিক সংযোগ

IMAGINE website
Video interview with Beyond Walls

শ্ৰেণী:জীৱিত ব্যক্তি
শ্ৰেণী:নেপালৰ ব্যক্তি
শ্ৰেণী:চিত্ৰশিল্পী
জুবিনৰ গান (শ্ৰব্য এলবাম)

জুবিনৰ গান হৈছে এন কে প্ৰডাক্‌চন প্ৰযোজিত এখন অসমীয়া আধুনিক গীতৰ শ্ৰব্য এলবাম।

এলবামটিৰ গীতৰ কথা জুবিন আৰু বিজয় দুৱৰাৰ। গীতসমূহত কণ্ঠদান কৰে জুবিন, মহালক্ষ্মী আয়াৰ আৰু হেমাই।

গীতৰ তালিকা

এলবামটিত মুঠ ৮টা গীত আছে। 'পৃথিৱীয়ে মোক' গীতটিৰ সুৰকাৰ উৎপল শৰ্মা, বাকীকেইটাৰ সুৰ জুবিনৰ।-

তথ্যসূত্ৰ

বাহ্যিক সংযোগ

গীত সংকলন ৱেবচাইটত এলবামটিৰ গীতসমূহ
মিউজিক ইণ্ডিয়া অনলাইন ৱেবছাইটত এলবামটিৰ গীতসমূহ

শ্ৰেণী:অসমীয়া শ্ৰব্য এলবাম

শ্ৰেণী:জুবিন গাৰ্গৰ এলবাম
ফৰাছী ৱিকিপিডিয়া

ফৰাচী ৱিকিপিডিয়া অনলাইন মুক্ত বিশ্বকোষ ৱিকিপিডিয়াৰ ফৰাচী সংস্কৰণ। ৱিকিমিডিয়া ফাউণ্ডেশ্যনৰ অন্তৰ্গত এই প্ৰকল্পত বৰ্তমান টা প্ৰবন্ধ আছে।

পৰিসংখ্যা

চনত ফৰাচী ৱিকিপিডিয়াৰ টা প্ৰবন্ধ, গৰাকী সম্পাদক, গৰাকী প্ৰশাসক আৰু টা ফাইল আছে। মুঠ সম্পাদনা সংখ্যা ।

বাহ্যিক সংযোগ

ফৰাচী ৱিকিপিডিয়া

তথ্য সংগ্ৰহ

শ্ৰেণী:ৱিকিপিডিয়াসমূহ
প্ৰীতি পাল

প্ৰীতি পাল (, জন্ম ২২ ছেপ্টেম্বৰ ২০০০) এগৰাকী ভাৰতীয় পেৰা এথলীট। তেওঁ মহিলাৰ ১০০ মিটাৰ ইভেণ্টত টি৩৫ শাখাত অংশগ্ৰহণ কৰে। ২০২৪ চনত পেৰিছত অনুষ্ঠিত গ্ৰীষ্মকালীন পেৰালিম্পিকত ব্ৰঞ্জৰ পদক লাভ কৰে। ইয়াৰ লগে লগে তেওঁ পেৰালিম্পিকৰ ট্ৰেক ইভেণ্টত পদক লাভ কৰা প্ৰথম গৰাকী ভাৰতীয় হিচাপে পৰিগণিত হয়।

প্ৰাৰম্ভিক জীৱন

২০০০ চনৰ ২২ ছেপ্টেম্বৰ তাৰিখে উত্তৰ প্ৰদেশৰ মুজাফৰনগৰত প্ৰীতি পালৰ জন্ম হৈছিল। পিছলৈ তেওঁলোক মেৰঠ চহৰলৈ বদলি হয়। শৈশৱত তেওঁৰ মস্তিষ্কৰ পক্ষাঘাত হৈছিল। মেৰঠত উপযুক্ত চিকিৎসাৰ অভাৱত তেওঁৰ উন্নত চিকিৎসা সম্ভৱ নহ'ল। তেওঁ দিল্লীত প্ৰশিক্ষক গজেন্দ্ৰ সিঙৰ অধীনত এথলেটিক্সৰ প্ৰশিক্ষণ গ্ৰহণ কৰে।

খেলুৱৈ জীৱন

২০২৪ চনৰ মে' মাহত জাপানৰ কোবেত অনুষ্ঠিত হোৱা বিশ্ব পেৰা এথলেটিকছ চেম্পিয়নশ্বিপত প্ৰীতি পালে ব্ৰঞ্জৰ পদক লাভ কৰে। ইয়াৰ লগতে মহিলাৰ টি৩৫ ২০০ মিটাৰ ইভেণ্টত ৩০.৪৯ ছেকেণ্ড সময়ত সমাপ্ত কৰি তেওঁ পেৰিছ পেৰালিম্পিকলৈ যোগ্যতা অৰ্জন কৰে। ২০২২ চনত চীনৰ হাংঝৌত অনুষ্ঠিত এছিয়ান পেৰা গেমছত তেওঁ দুবাৰকৈ অতি কম ব্যৱধানত পদক হেৰুৱাইছিল। ইয়াৰ পূৰ্বে ২০২৪ চনৰ মাৰ্চ মাহত বেংগালুৰুত অনুষ্ঠিত ষষ্ঠ ইণ্ডিয়ান অ'পেন পেৰা এথলেটিকছ চেম্পিয়নশ্বিপত দুটা সোণৰ পদক লাভ কৰিছিল।

২০২৪ চনত পেৰিছত অনুষ্ঠিত গ্ৰীষ্মকালীন পেৰালিম্পিকত ভাৰতক প্ৰতিনিধিত্ব কৰিবলৈ যোগ্যতা অৰ্জন কৰে

তথ্য উৎস

শ্ৰেণী:জীৱিত ব্যক্তি
শ্ৰেণী:উত্তৰ প্ৰদেশৰ ব্যক্তি
শ্ৰেণী:ভাৰতীয় পেৰা-এথলীট
শ্ৰেণী:ভাৰতীয় পেৰালিম্পিক প্ৰতিযোগী
শ্ৰেণী:পেৰালিম্পিকত পদক বিজয়ী ভাৰতীয়
শ্ৰেণী:অৰ্জুন বঁটা বিজয়ী
শ্ৰেণী:মহিলা খেলুৱৈ
প্ৰমোদচন্দ্ৰ ভট্টাচাৰ্য

প্ৰমোদচন্দ্ৰ ভট্টাচাৰ্য (জন্ম:১৯২৫-২০১৮ ) তেখেতে একাধাৰে গৱেষক, ভাষাবিদ, কবি, অভিধানপ্ৰণেতা আছিল। অসমত ভাষাতত্ত্ব-চৰ্চালৈ তেখেতৰ অৱদান উল্লেখযোগ্য। তেখেতে গুৱাহাটী বিশ্ববিদ্যালয়ৰপৰা অসমীয়া ভাষা শাখাত এম.এ ডিগ্ৰী লাভ কৰে আৰু ১৯৬৫ চনত তেখেতে কলিকতা বিশ্ববিদ্যালয়ৰপৰা বিশিষ্ট ভাষাতাত্ত্বিক সুকুমাৰ সেনৰ অধীনত গৱেষণা কৰি ডক্টৰেট উপাধি লাভ কৰে।

পৰিচয়

ড॰ বাণীকান্ত কাকতিৰ পাছতে অসমত ভাষাতত্ত্ব-চৰ্চালৈ বিশিষ্ট অৱদান আগবঢ়োৱা মুষ্টিমেয় গৱেষক-পণ্ডিতৰ ভিতৰত ড॰ প্ৰমোদচন্দ্ৰ ভট্টাচাৰ্য অন্যতম। ড॰ ভট্টাচাৰ্যৰ চিন্তা-চৰ্চা আৰু গৱেষণাৰ ক্ষেত্ৰখন হ’ল তিব্বতবৰ্মী ও মূলৰ বড়ো ভাষা। উক্ত ভাষাৰ বৰ্ণনামূলক বিশ্লেষণত তেওঁ বিশেষ বুৎপত্তিৰ পৰিচয় দিবলৈ সক্ষম হৈছে। তেওঁৰ গৱেষক-জীৱনৰ কৃতি হ’ল এ ডেছক্ৰিপটিভ এনালাইছিছ অব দি বড়ো লেংগুৱেইজ (১৯৭৭) নামৰ গ্ৰন্থখন। ইয়াৰ উপৰি বড়ো-অসমীয়া অভিধানখনো তেওঁৰ জীৱনৰ বিশেষ কৃতি। ১৯২৫ চনৰ ফেব্ৰুৱাৰী মাহৰ ১৬ তাৰিখে নলবাৰীৰ দীঘেলী গাঁৱত জন্ম লাভ কৰা ড॰ ভট্টাচাৰ্যই ১৯৪৩ চনত নলবাৰী গৰ্ডন হাইস্কুলৰপৰা মেট্ৰিক, ১৯৪৫ চনত গুৱাহাটী বি বৰুৱা কলেজৰপৰা আই.এ, ১৯৪৮ চনত কটন কলেজৰপৰা বি.এ আৰু ১৯৫১ চনত গুৱাহাটী বিশ্ববিদ্যালয়ৰপৰা অসমীয়া ভাষা শাখাত এম.এ ডিগ্ৰী লাভ কৰে। ১৯৬৫ চনত তেওঁ কলিকতা বিশ্ববিদ্যালয়ৰপৰা বিশিষ্ট ভাষাতাত্ত্বিক সুকুমাৰ সেনৰ অধীনত গৱেষণা কৰি ডক্টৰেট উপাধি লাভ কৰে। আৰম্ভণিতে দুখনমান কাকত-আলোচনীৰ সম্পাদনাৰে কৰ্মজীৱনৰ সূচনা কৰা ড॰ ভট্টাচাৰ্যই পাছত গুৱাহাটী বি বৰুৱা কলেজত অসমীয়া বিভাগৰ প্ৰবক্তা হিচাপে সোমাই শেষৰফালে অধ্যক্ষ দায়িত্ব লাভ কৰি অৱসৰ গ্ৰহণ কৰে। তেখেতে দেশ-বিদেশৰ ভালেমান সন্মিলনত ভাষাতাত্ত্বিক হিচাপে অংশগ্ৰহণ কৰিছে।

সাহিত্যৰাজি

এ ডেছক্ৰিপটিভ এনালাইছিছ অব দি বড়ো লেংগুৱেইজ (১৯৭৭)
বড়ো ফৌক ছংছ এণ্ড টেইলছ (১৯৫৮)
অসমৰ লোক উৎসৱ (১৯৬৯)
প্ৰতিনিধি ভাষানিবন্ধ (১৯৯৮)
অসমৰ জনজাতি (১৯৬২)

কবিতা পুথি

সৰাফুল (১৯৯৭)
কুঁৱলিৰ আঁৰে আঁৰে (১৯৯৮)

তথ্যসূত্ৰ

শ্ৰেণী:অসমীয়া সাহিত্যিক
শ্ৰেণী:মৃত ব্যক্তি
আনন্দ চন্দ্ৰ আগৰৱালা

আনন্দ চন্দ্ৰ আগৰৱালা (; ১৮৭৪-১৯৪০) এজন প্ৰসিদ্ধ কবি, অনুবাদক, প্ৰশাসক, ইতিহাসবিদ আৰু লিখক আছিল। জোনাকী যুগৰ অসমীয়া লেখকসকলৰ ভিতৰত এখেত অন্যতম। তেখেতক ‘ভাঙনি কোঁৱৰ’ নামেৰেও জনা যায়। আগৰৱালা দেৱে ১৯১৬ চনত ৰায়চাহাব উপাধি আৰু ১৯২১ চনত ৰায়বাহাদুৰ উপাধি লাভ কৰিছিল। তেওঁ তেজপুৰ পৌৰসভাৰ সভাপতিও আছিল। ছাত্ৰ অৱস্থাতে তেওঁ কেইজনমান বন্ধুৰ লগলাগি "ধৰ্ম সঙ্গীত" নামে পুথি ৰচনা কৰিছিল। ১৯০৬ চনত তেওঁ "পুলিচ মেনুৱেল" ৰচনা কৰিছিল।

উদ্ধৃতিসমূহ

দেশৰ দৰিদ্ৰতা, অজ্ঞানতা গুচাবৰ বাবে প্ৰধান উপায় হ’ল শিক্ষা৷ জ্ঞানতকৈ পবিত্ৰ ক্ষমতাৱন্ত বস্তু এই জগতত একো নাই৷
আমাৰ চিন্তা-ভাৱনাৰ পৰাই চৰিত্ৰ গঠন হয়৷
অসমক সকলো প্ৰকাৰে অতুলনীয় কৰি ৰাখিবলৈ হ’লে প্ৰতিজন অসমীয়াই নিজস্ব কৰ্তব্য কৰি যাব লাগিব৷ সকলো অসমীয়াই মাৰ বান্ধি সমবেত চেষ্টা কৰিলেহে আমাৰ উন্নতি হ’ব৷ জাতীয় উন্নতিৰ নিমিত্তে লাগে ঐক্য, গভীৰ স্বদেশানুৰাগ আৰু স্বজাতি প্ৰেম৷

উত্‍স

বাহ্যিক সংযোগ

শ্ৰেণী:অসমৰ ব্যক্তি
শ্ৰেণী:মৃত ব্যক্তি
শ্ৰেণী:লেখক
এডোংগা নৃত্য

এডোংগা নৃত্য (ইংৰাজী: Edonga Dance, সংক্ষিপ্তভাৱে এডোংগা) হৈছে উগাণ্ডাৰ উত্তৰ-পূৰ্বাঞ্চলত অৱস্থিত কাৰামোজং জনগোষ্ঠীৰ এটা পৰম্পৰাগত সাংস্কৃতিক নৃত্য। এই জনগোষ্ঠী নিলোটিক জনগোষ্ঠীৰ অন্তৰ্গত আৰু বিশেষকৈ কোটিডো জিলা আৰু মোৰোটো জিলাত বসবাস কৰে। এই নৃত্য পুৰুষ আৰু মহিলা দুয়োয়ে একেলগে পৰিবেশন কৰে আৰু ই স্থানীয় কাৰামোজং ভাষাত গোৱা সুৰেলা গীতৰ সৈতে সম্পন্ন হয়। এডোংগা নৃত্য কাৰামোজং সমাজৰ সাংস্কৃতিক পৰিচয় আৰু ঐতিহ্যৰ এক গুৰুত্বপূৰ্ণ অংগ।

ইতিহাস

এডোংগা নৃত্যৰ উৎপত্তিৰ বিষয়ে স্পষ্ট ঐতিহাসিক তথ্য উপলব্ধ নহয়। এই নৃত্য বহুদিন ধৰি কাৰামোজং জনগোষ্ঠীৰ মাজত প্ৰচলিত। সাধাৰণতে ইয়াক নিজৰ সমৃদ্ধ সাংস্কৃতিক ঐতিহ্য আৰু জাতীয় পৰিচয়ৰ প্ৰতি কৃতজ্ঞতা আৰু ভালপোৱা প্ৰকাশৰ এক মাধ্যম হিচাপে আৰম্ভ হোৱা বুলি বিশ্বাস কৰা হয়। এই নৃত্যত অংশগ্ৰহণকাৰীসকলে সম্পূৰ্ণ শৰীৰৰ ওজন ব্যৱহাৰ কৰি উফৰি উফৰি নাচে। এই নৃত্যত ভৰিৰ ঠেপা আৰু হাতৰ তালিৰ তালবদ্ধ শব্দেই মুখ্য তাল-বাদ্যৰ ভূমিকা পালন কৰে।

নৃত্যশিল্পীসকলে পৰম্পৰাগত কাৰামোজং পোছাক পৰিধান কৰে, যাৰ ভিতৰত মণিৰ মালা, হাতফুল আৰু ভৰিফুল অন্তৰ্ভুক্ত। সম্পূৰ্ণ শৰীৰৰ ওজনৰে উচ্চলৈ জঁপিওৱা এই নৃত্যৰ বৈশিষ্ট্য, যিয়ে নিজৰ সংস্কৃতি আৰু দেশৰ প্ৰতি উৎসাহ আৰু ভালপোৱা প্ৰকাশ কৰে।

গুৰুত্ব

এডোংগা নৃত্য কাৰামোজং সমাজত বিশেষ সাংস্কৃতিক গুৰুত্ব বহন কৰে। এই নৃত্য সাধাৰণতে বিবাহ, অন্ত্যেষ্টিক্ৰিয়া আৰু অন্যান্য গুৰুত্বপূৰ্ণ অনুষ্ঠানত পৰিবেশন কৰা হয়। ইয়াক সমৃদ্ধি আৰু শুভ ভাগ্য আনিব বুলি বিশ্বাস কৰা হয় আৰু ই প্ৰজন্মৰ পৰা প্ৰজন্মলৈ জ্ঞান, মূল্যবোধ আৰু পৰিচয় সংৰক্ষণ তথা প্ৰচাৰ কৰাৰ এক মাধ্যম হিচাপে কাম কৰে।

তথ্যসূত্ৰ

শ্ৰেণী:লোক-নৃত্য
মৃণালমাহী

মৃণালমাহী হ'ল সত্যপ্ৰসাদ বৰুৱাৰ এখন উল্লেখযোগ্য সামাজিক মনস্তাত্ত্বিক নাটক। এই নাটকখন প্ৰকাশ হৈছিল ১৯৭৭ চনত।

কাহিনী

এই নাটকখনৰ মূল চৰিত্ৰ হ'ল মৃণাল, দীপক, হাজৰিকা, ভবেশ।

স্বামীৰ অক্ষমতাৰ বাবে নাটকত নায়িকা মৃণাল সন্তানহীনা। তেওঁৰ স্বামী ভবেশ ঠিকাদাৰ। পুৱাই বিভিন্ন কামত ঘৰৰ পৰা ওলাই যায় আৰু ক্লাবত মদ খাই ৰাতি ঘৰলৈ উভতি আহে। ইতিমধ্যে মৃণালে তেওঁলোকৰ ঘৰত থাকি মেডিকেল পঢ়া দীপক নামৰ ডেকা ল'ৰাটিট পুত্ৰবৎ মৰম কৰি স্বামীৰ মৰমৰ পৰা বঞ্চিতা হোৱাৰ বেদনা পাহৰি অলপ শান্তি লাভ কৰিবলৈ সক্ষম হয়। তাৰ পাছত তেওঁৰ সান্নিধ্যলৈ আহে সুচৰিত্ৰৱান আৰু আদৰ্শৱান ডেকা ইঞ্জিনীয়াৰ হাজৰিকা। এওঁ মৃণাল মাহীৰ প্ৰতি আকৃষ্ট হয়। কিন্তু মৃণাল বিবাহিতা বাবে তেওঁক বিয়া কৰি তেওঁৰ স্বামীৰ মনত দুখ দিবলৈ আৰু সমাজতো মৃণালক লঘু কৰিবলৈ হাজৰিকাই নিবিচাৰে। সেয়ে ইজনে সিজনৰ প্ৰতি অনুৰক্ত যদিও তেওঁলোকৰ সম্বন্ধ বন্ধুত্বৰহে। কিন্তু হাজৰিকাৰ প্ৰতি গঢ়ি উঠা অনুৰাগ আৰু সন্তান কামনা দুয়ো লগ লাগি মৃণাল মাহী 'চিওডোচায়েচিচ' (Pseudocyesis) ৰোগত ভোগে যাৰ ফলত তেওঁৰ গাত মিছা গৰ্ভধাৰণাৰ সকলো লক্ষণ মানসিক কাৰণতে দেখা দিয়ে। মৃণাল প্ৰকৃততে অন্তঃসত্ত্বা হোৱা বুলি ভাবি নিজৰ অক্ষমতাৰ কথা ভালদৰে জনা ভৱেশৰ সন্দেহ হয় যে মৃণালৰ দেহত থিতি লোৱা সন্তানটো কেতিয়াও তেওঁৰ হ'ব নোৱাৰে। সেয়ে এদিন ৰাতি ভৱেশে পত্নীৰ আগত তেওঁৰ সন্দেহ আৰু ঈৰ্ষাৰ ভাব নিষ্ঠুৰভাৱে প্ৰকাশ কৰে আৰু পাগলৰ দৰে ব্যৱহাৰ কৰি যেন মাৰি পেলাব এই ভাবত তেওঁৰ ডিঙিলৈ হাত মেলে। পিছত গা-ধোৱা ঘৰত মৃণালৰ মৃতদেহ চিপজৰী লৈ ওলমি থকা অৱস্থাত পোৱা যায়। নাট্যকাৰে খোলাখুলিভাবে নক'লেও দৰ্শকৰ মনত এই সন্দেহ নাথাকে যে আচলতে তেওঁক গিৰিয়েকেহে হত্যা কৰিলে। কাহিনী উপস্থাপনৰ বেলিকাও নাট্যকাৰে নতুনত্ব প্ৰদৰ্শন কৰিব পাৰিছে। নায়িকা নাট্যকাৰৰ লেখীয়াকৈ ইয়াতো ঠায়ে ঠায়ে আলোচনামূলক সংলাপে জ্যোতিপ্ৰসাদৰ কাৰেঙৰ লিগিৰীলৈ মনত পেলায়। নাটকৰ এঠাইত হাজৰিকাৰ চিন্তামূলক কথাৰ উত্তৰত মৃণাল মাহীয়ে কৈছেঃ “মনটো যে দেহটোতকৈ ডাঙৰ, দৈহিক সম্বন্ধত বাধা থাকিলেও মনৰ সম্বন্ধত তেনে বাধা যে নাথাকিবও পাৰে সেই কথা যেন মই কিছু পৰিমাণে উপলব্ধি কৰিব পাৰিছোঁ।”

নাট্যকাৰৰ চমু পৰিচয়

সত্য প্ৰসাদ বৰুৱা (; ১৯১৯-২০০১) অসমৰ এগৰাকী নাট্যকাৰ, অভিনেতা, নাট পৰিচালক, নাট সমালোচক হোৱাৰ লগতে এজন সাহিত্যিক, নিবন্ধকাৰ, সাংবাদিক আৰু নাট্য তত্ত্বৰ বিশিষ্ট গৱেষক আছিল। ডেকা বয়সতে তেখেতে নাটকত অভিনয় আৰম্ভ কৰাৰ লগতে লিখিবলৈও লয়। গুৱাহাটীৰ "সুন্দৰ সেৱী সংঘ"ৰ জৰিয়তে তেখেতে নাটকত মহিলা অভিনেত্ৰীৰ প্ৰৱেশত আগভাগ লৈছিল। তেখেতে ১৯৭৮ চনত অসম চৰকাৰৰ সাহিত্যিক পেঞ্চন লাভ কৰিছিল। তেখেতে জীৱনকালত প্ৰায় বিশখন মৌলিক নাটক, শিশু ৰচনা, মঞ্চতত্ত্বৰ ৰচনা, অনুবাদ নাটক আদি লিখি গৈছে।

তথ্য সংগ্ৰহ

শ্ৰেণী:অসমীয়া নাটক
নাওমা মেইজ

নাওমা বাৰ্নাৰ্ড উইলিয়ামছ মেইজ (৫ ডিচেম্বৰ ১৯০৬ – ১৩ জুন ১৯৭৪) এগৰাকী আমেৰিকান গায়িকা, শিক্ষাবিদ আৰু সমাজকৰ্মী আছিল। তেওঁ স্পেলমেন কলেজত পিয়ানো আৰু কণ্ঠ শিকাইছিল আৰু ক্লিভলেণ্ডৰ ফ্ৰেণ্ডলী ইন নামৰ এটা বসতিস্থল ঘৰৰ পৰিচালক আছিল। ১৯৫৩ চনত তেওঁক নেচনেল কাউন্সিল অৱ নিগ্ৰো উইমেনৰ ৰাষ্ট্ৰীয় কাৰ্যবাহী সঞ্চালিকা হিচাপে নিযুক্তি দিয়া হয়।

প্ৰাৰম্ভিক জীৱন আৰু শিক্ষা

নাওমা মেইজৰ জন্ম টেনেচিৰ চাটানুগাত হৈছিল আৰু আলাবামাৰ এনিষ্টনত ডাঙৰ-দীঘল হৈছিল। তেওঁ জেমছ হেনৰী উইলিয়ামছ আৰু ব্লাঞ্চ বাৰ্নাৰ্ড ৰিজ উইলিয়ামছৰ কন্যা আছিল। ১৯৩২ চনত তেওঁ স্পেলমেন কলেজৰ পৰা স্নাতক ডিগ্ৰী লাভ কৰে। ১৯৩৩ চনত ৰকফেলাৰ বৃত্তিত জুলিয়াৰ্ড বিদ্যালয়ত সংগীত অধ্যয়ন কৰে, আৰু ৱেষ্টাৰ্ণ ৰিজাৰ্ভ বিশ্ববিদ্যালয়ৰ পৰা স্নাতকোত্তৰ ডিগ্ৰী লাভ কৰে।

কেৰিয়াৰ

মেইজ এগৰাকী ছ'প্ৰানো কনচাৰ্ট গায়িকা আছিল আৰু স্পেলমেন কলেজত পিয়ানো আৰু কণ্ঠৰ অধ্যাপনা কৰিছিল। স্পেলমেনত তেওঁৰ এগৰাকী কণ্ঠৰ ছাত্ৰী আছিল মেটিউইল্ডা ডবছ।

১৯৪০ চনত তেওঁ বেনিংটন সংগীত মহোৎসৱৰ অন্যতম একক শিল্পী আছিল।

১৯৪৮ চনৰ পৰা ১৯৫২ চনলৈকে ক্লিভলেণ্ডৰ ফ্ৰেণ্ডলী ইন নামৰ এটা বসতিস্থল ঘৰৰ প্ৰথমজন কৃষ্ণাংগ পৰিচালক আছিল।

১৯৫৩ চনত তেওঁ নেচনেল কাউন্সিল অৱ নিগ্ৰো উইমেনৰ ৰাষ্ট্ৰীয় কাৰ্যবাহী সঞ্চালিকা হিচাপে নিযুক্তি লাভ কৰে। সেই ভূমিকাত তেওঁ বিদ্যালয়সমূহত বৰ্ণবৈষম্য নীতিৰ অৱসান আৰু সুবিধা নিৰ্মাণ সম্পৰ্কে চেনেটৰ শুনানিত লিখিত সাক্ষ্য দাখিল কৰিছিল।

১৯৬০ চনত তেওঁ এটা জ্যেষ্ঠ নাগৰিক কেন্দ্ৰৰ কাৰ্যসূচী পৰিচালক আছিল আৰু তাত পিয়ানো পাঠদান কৰিছিল।

তথ্যসূত্ৰ

শ্ৰেণী:আমেৰিকান কণ্ঠশিল্পী
শ্ৰেণী:শিক্ষাবিদ
শ্ৰেণী:সমাজকৰ্মী
অহিৰ ভৈৰৱ

অহিৰ ভৈৰৱ হৈছে ২০০৭ চনৰ এপ্ৰিল মাহত মুক্তি লাভ কৰা এখন অসমীয়া চলচ্চিত্ৰ। ৰণদীপ প্ৰডাক্‌ছন্‌ছ (ইউ. কে.) লিমিটেডৰ বেনাৰত বোলছবিখন প্ৰযোজনা কৰে যুক্তৰাজ্য নিবাসী প্ৰবাসী অসমীয়া ড॰ ৰণেন শৰ্মাই আৰু পৰিচালনা কৰে শিৱপ্ৰসাদ ঠাকুৰে। এক কোটি টকাতকৈ অধিক বাজেটৰ আৰু সম্পূৰ্ণৰূপে যুক্তৰাজ্যত শ্বুটিং সম্পন্ন হোৱা এইখন প্ৰথম অসমীয়া চলচ্চিত্ৰ। ২০১০ চনত লণ্ডনৰ ব্ৰিটিছ ফিল্ম ইনষ্টিটিউটে ইয়াৰ সংগ্ৰহালয়ত বোলছবিখন সংৰক্ষণ কৰে।

কাহিনী

ছিজ'ফ্ৰেনিয়া ৰোগত আক্ৰান্ত যুক্তৰাজ্যৰ এগৰাকী ভাৰতীয় মূলৰ মহিলাৰ কাহিনীৰে ছবিখন নিৰ্মাণ কৰা হৈছে। নায়িকাৰ ছিজ'ফ্ৰেনিয়া ৰোগৰ লগত সংগ্ৰাম আৰু ইয়াৰ ফলত তেওঁৰ তেওঁৰ পশ্চিমীয়া সংস্কৃতিৰ ভক্ত কন্যাকে ধৰি আন নিকটাত্মীয়ৰ ওপৰত পৰা প্ৰভাৱ চলচ্চিত্ৰখনৰ বিষয়বস্তু। কাহিনীটোত দেখুওৱা হৈছে তিনিটা জেনেৰেশ্যনৰ শিক্ষিত ভাৰতীয় আৰু দেখুওৱা হৈছে ছিজ'ফ্ৰেনিক ৰোগীগৰাকীৰ লগত মিলা-মিছা কৰিবলৈ তেওঁলোকে অনুভৱ কৰা মানসিক অশান্তি।

অভিনয়-শিল্পী

পূৰবী শৰ্মা
জেৰিফা ৱাহিদ
কপিল বৰা
বিদ্যুৎ চক্ৰৱৰ্তী
মৃদুলা বৰুৱা
মাধুৰীমা চৌধুৰী (অতিথি শিল্পী)
ইলোৰা বৰুৱা (অতিথি শিল্পী)
গীতা লহকৰ (অতিথি শিল্পী)
মুনমী চক্ৰৱৰ্তী (অতিথি শিল্পী)
কিৰিপ চলিহা (অতিথি শিল্পী)
অবনী বৰা (অতিথি শিল্পী)
শিৱ প্ৰসাদ ঠাকুৰ (অতিথি শিল্পী)
এলেক্স নাইট (অতিথি শিল্পী)

পুৰস্কাৰ

নিউইয়ৰ্ক ইণ্ডিপেণ্ডেণ্ট ইণ্টাৰনেছনেল ফিল্ম ফেষ্টিভেল, ২০০৮ - আন্তঃৰাষ্ট্ৰীয় শ্ৰেষ্ঠ পৰিচালকৰ বঁটা (শিৱ প্ৰসাদ ঠাকুৰ)

তথ্য সংগ্ৰহ

বাহ্যিক সংযোগ

ৰণদীপ প্ৰডাক্‌ছন্‌ছ

শ্ৰেণী:অসমীয়া চলচ্চিত্ৰ
শ্ৰেণী:২০০০ দশকৰ অসমীয়া চলচ্চিত্ৰ